钦定古今图书集成/历象汇编/乾象典/第051卷 > 王良
## 钦定古今图书集成/历象汇编/乾象典/第051卷 > 王良

按《星经》，“王良五星，在奎北河中，为御马官。”汉中四星，
天驷旁一星，名王良，主疾及路，为天桥，主急兵也。
按《史记天官书》：“汉中四星曰天驷，旁一星曰王良，王
良策马，车骑满野。”

〈注〉索隐曰：《元命苞》云：“汉中四星曰骑，一曰天驷也。”《春秋合诚图》云：“王良主天马也。”正义曰：王良五星，在奎北河中，天子奉御官也。其动策马，则兵骑满野。

按《汉书·天文志》：“汉中四星曰天驷，旁一星曰王梁。”
按《晋书天文志》：“王良五星，在奎北，居河中，天子奉车
御官也。其四星曰天驷，旁一星曰王良，亦曰天马。其
星动为策马，车骑满野。亦曰梁，为天桥，主御风雨水
道。”

按：《隋书天文志》同。

按《宋史天文志》：“王良五星，在奎北，居河中，天子奉车
御官也。其四星曰天驷，旁一星曰王良，亦曰天马星，
动则车骑满野。一曰为天桥，主御风雨水道。”

按《观象玩占》，“王良五星，在奎北河中，一曰天津，一曰
王济。汉中四星谓之天驷。旁一星曰王良，主天马，又
主津梁，主御风雨水道。一曰天桥，天子在车度水之
官也。”